ŠIESTY LIST RODIČOM

(o dieťati vo veku od dvanásť do pätnásť mesiacov*)*

Drahí rodičia!

Vaše dieťa oslávilo svoje prvé narodeniny. Čoskoro odloží svoje capáčiky. Odvtedy, čo sa vie pohybovať bez vašej pomoci, tuší svoju silu. Neustále sa pokúša vám ju dokázať. Jeho odvaha rastie. Protestuje proti všetkému, čo sa mu nepáči, aj proti zákazom. To je však potrebné, ináč by nemalo možnosť overiť si, čo môže a čo nie. Musí si navyknúť na skutočnosť, že k cieľu sa dostane aj pričinením. Učí sa poznávať, čo je to námaha, ale aj triumf úspechu; učí sa druhým robiť radosť.

Na to všetko má náš miláčik svoje meradlo. Ešte často sa mu dojmy a zážitky v hlavičke miešajú. Ale aj to rýchlo pominie. Odkedy urobil svoj prvý krok, hľadá si vlastnú cestu. A to je aj prvý veľký krok v jeho živote.

Druhý rok dieťaťa kladie veľké nároky na rodičov. Dieťa chce vždy viac, ako je schopné prijať, a to vo všetkom. Podľa nás nemá ešte rozum. Má primálo skúseností z poznávania svojho okolia. Je bezbranné a slabé. Takže je ešte predsa len bá­bätko, odkázané na vašu lásku a starostlivosť.

Láska ide cez žalúdok

Dieťa pomaly dostáva viacej chuti do jedla. Začína rozlišovať pokrmy a dožaduje sa stravy, ktorú jedia dospeli. Láka ho maslový chlieb so sa­lámou, zeleninová príloha k mäsu, celé jablko alebo hruška. Samozrejme, že mu nemôžeme zo dňa na deň vyhovieť. Prechod od kašovitých jedál k riadnej strave je určitý proces, ktorým musí dieťa prejsť. Nemá jesť tuky, údeniny, pečené mäsá a korenené pokrmy. Množstvo mlieka zreduku­jeme na pol litra denne.

Podávajme mu stravu ľahko stráviteľnú, pes­trú, bohatú na vitamíny. Dokázalo sa, že deti in­štinktívne mávajú chuť na to, čo ich telo práve po­trebuje. Keď im nechutí a odmietajú jesť, obráťte sa na detského lekára.

Vzrastajúca samostatnosť

Iste ste nezabudli, ako vaše dieťa v kojeneckom veku hltavo a sústredene pilo mlieko. Teraz to aj trochu postrádate. Jednoročné dieťa je pri­veľmi zaujaté poznávaním, objavovaním sveta, než aby s tým mohlo prestať pri tanieri. Oveľa zaujímavejšia ako dusená mrkva je lyžica, ktorou môže zamieriť rovno do úst — alebo do nosa. Ako nádherne sa ňou dá klepkať o tanier, až vystrekuje šťava! Buďte bez starosti: všetky tieto skúsenosti, ktoré sú pre prísediaceho skôr na ťarchu ako na zábavu, sú ďalšími krôčikmi k samostatnosti. Pri­rodzeným napodobňovaním sa dieťa stále učí. Od­porúčame, aby sa odteraz aspoň raz za deň zúčast­nilo spoločného rodinného jedla. Na špeciálnej vysokej stoličke, tak ako vie, pustí sa do jedla. Učí sa prispôsobiť, učí sa samo naprávať svoje chyby a súčasne prežíva priateľské ovzdušie rodiny. Ne­znepokojujme sa, keď niekedy zje iba málo. Ani dospelí nemajú vždy rovnaký hlad. Každé nad­merné prejedanie je nezdravé a môže sa vypomstiť dlhotrvajúcimi poruchami.

Vývoj stále pokračuje

Po prvom roku má dieťa za sebou najdôležitej­šie mesiace svojho života. Z bezmocného kojenca sa vyvinul tvor, ktorý dokáže stáť a chodiť. Dieťa nevie, koľko vývojových štádií prežilo vo svojom pohybovom vývine, kým sa pustilo do prvého kroku, netuší, koľko skúseností muselo nazhro­maždiť, aby sa mohlo odvážiť urobiť prvý krok. Teraz zložilo svoju prvú skúšku zrelosti: stojí na malých krivých nožičkách a vykračuje do sveta dospelých, do slobody.

Dobre vie, čo tento výkon pre neho znamená. Len tak žiari, keď sa mu prvýkrát podarí urobiť niekoľko samostatných krokov. Tento bod do­siahnu deti priemerne do pätnásteho mesiaca. I keď dieťa potrebuje ešte dozor, keď balancuje okolo rohov stola a skriniek — zážitok objaviteľ­skej radosti ho drží od rána do večera v aktivite. Teraz už môže dosiahnuť veľa vecí bez cudzej po­moci. Nemusí kričať a čakať na matku, na otca; predtým muselo čakať, kým k nemu prišli. Teraz môže za nimi bežať, ísť im v ústrety, alebo od nich utiecť. Sú jeho partnermi v novom ponímaní. Nie je to nádherné?

Zážitok nezávislosti

Sebavedomie dieťaťa rastie s jeho úspechmi. Teraz ho už nikto neprinúti ticho stáť a nečinne sa prizerať. Chce prebádať všetko vo svojom blízkom i vzdialenejšom okolí. Má na to svoj spôsob, pre ostatných niekedy nie celkom pohodlný.

Rodičia objavujú na dieťati celkom nové črty. Z ich milého kojenca sa v priebehu niekoľkých týždňov stal temperamentný «zbojník», pred kto­rým nie je nič v bezpečí. Dokonca aj ľahostajné, nevšímavé deti postupne ožívajú. Keď sa však malý nezbedník vybúri, je z neho celkom milé dieťa.

Už sa nemôžeme spoľahnúť na to, že našu ratolesť zostane tam, kde ju položíme. Postieľka je primalá a nezaujímavá. Čoskoro sa z nej vy škriabe von.

V tomto období treba mať dieťa stále na očiach. Hovorili sme síce, že sa musí naučiť zabaviť sa aj samo, avšak i vtedy musíme nad ním skryte dohliadať. Dieťa je ešte plné rozporov: na jednej strane potrebuje matkinu blízkosť a ochranu, ale na druhej strane chce byť samostatné. Možno práve preto je všetko také príťažlivé. A ono je ešte tak úzko spojené s matkou, že najradšej by každý zážitok prežívalo a zdieľalo s ňou.

Dobrodružné prostredie

Odvtedy, čo dieťa pozerá na svet z výšky svojich 80 cm, veci vyzerajú preň celkom ináč. Aj sa ináč «chovajú». Pre deti sú to živé bytosti, ktoré škrípu, vŕzgajú, narážajú doň, alebo sáču. Dieťa ešte nerozlišuje pojmy «živý» a «neživý», nerobí rozdiely medzi vecami a osobami. Hnevá sa na nohu od stola, keď sa o ňu udrie. V prievane po-vievajúca záclona mu naženie strach ako susedka so závojom na klobúku. Na túto paniu sa pamätá a nemá ju rád. Pocit strachu, ktorý sa prvýkrát objavil v siedmom mesiaci, ešte nevymizol. Jednoročné dieťa je síce skúsenejšie, ale ešte sa stále bojí. Čo všetko ho len vyľaká: zvuk sirény, cudzie kroky na schodišti, alebo náhla zmena hlasu u dospelých. Naopak, dôverne známe hrkotanie riadu v kuchyni alebo pribuchnutie dverí na ockovom aute ho rozveselí, lebo je spojené s príjemnými spomienkami. Ale hluk, ktorý spôsobuje samo, priamo zbožňuje, pričom pozorne študuje, ktorý zvuk sa ku ktorej veci hodí. Ako vidíte, milí rodi­čia, dieťa nie je nespôsobné, keď sa prihlučne hrá. Hluk patrí k jeho bohatej fantázii a podobne je to aj s jeho ďalšími «previneniami...»

*Nové* skúsenosti z priestoru

Dieťa sa stále učí a objavuje: preskúma všetky zásuvky a skrine, pozhadzuje taniere, rozhádže matkin košík so šitím, cvičí na stoličkách, pokúša sa skombinovať všetky zmeny priestoru. Takto sa vyvíja schopnosť správne odhadnúť vzdialenosti. Čím skôr dieťa nadobudne skúsenosti z priestoru, tým rýchlejšie zvládne túto úlohu.

Najdôležitejšie je neustále pobiehanie. Prináša dieťaťu toľko radosti, že často zabudne na cieľ, ku ktorému pôvodne mierilo. Vidí bábiku, beží k nej, ale hneď ju aj zanechá na zemi, lebo vypchatý plátený hríbik v druhom kúte izby ho zrazu viac upúta. Keď tak nevdojak sledujeme jeho poľovačku, celkom nás to vyčerpá.

«Nie si ešte unavený?» — pýta sa matka neúnavného nezbedníka. Ona sama však už v duch kapitulovala. Pre dieťa sa hra zrejme len začala Chce sa vo všetkom vyznať a k tomu potrebuje naše pochopenie.

Dieťa potrebuje posmelenie

Čo znamená posmeľovať dieťa? Neustále h chváliť, odmeňovať, privierať oči nad jeho nezbedami? Alebo mu uľahčovať jeho cestu životom? Určite nie. Tým by sme mu vzali možnosť naučiť sa vyrovnávať s problémami a so sklamaním, ktoré život prináša, s ktorými sa bude boriť, keď vyrastie.

Posmeľovať jednoročné dieťa znamená predovšetkým dodať mu dôveru, odvahu, popasovať sa s prekážkami, na ktoré narazí, dať mu možnosť vyskúšať svoje sily, ukázať mu, čo smie a čo nie. Dieťa sa postupne učí poslúchať. Vrastá do poriadku rodiny a na tomto príklade bude raz poznať svoje možnosti a postoj v rámci ľudskej spoločnosti.

Už v druhom roku života hľadá dieťa vzory. Celkom prirodzene sa nimi stávajú jeho bezprostrední vychovávatelia. Ich dôsledný príklad na dieťa viac pôsobí ako každé iné výchovné opatrenie. Inšpiruje ho k napodobňovaniu a dodáva mu silu na dosiahnutie nových cieľov.

*Autorita vytvára pevné postoje*

Komu dôverujeme, ten pre nás niečo znamená. Jemu sa podriaďujeme, máme ho v úcte. Malé dieťa potrebuje v prvom rade tento druh autority. Ukazuje mu cestu, poskytuje ochranu a drží nad ním pevnú ruku. Dieťatko ešte nie je schopné účelne sa rozhodovať. Rodičia mu nepomôžu, keď mu v každom smere ponechajú voľnosť!

Nie každý, kto dieťa prevyšuje výškou a rokmi, musí byť hoden jeho rešpektu. Kto nasilu uplatňuje svoju autoritu, ten ju nemá. Malé dieťa ešte nemá predstavu o pojmoch zo sveta dospelých. Nevie, že otca a matku treba ctiť; ono len cíti ich lásku a odpovedá tým istým citom. Neraz skúša vyhnúť sa ich príkazom, nie je to však úmyselná neposlušnosť. Zdravému rodinnému poriadku sa vie celkom prirodzene prispôsobiť. Keď rodičia dôsledne trvajú na svojich požiadavkách, i dieťa si časom zapamätá, čo sa od neho požaduje. Takto sa postupne formuje návykový reflex. Je to prvý stupeň sebavýchovy v neskoršom veku.

Chybami sa poúčame

Je pochopiteľné, že mladí rodičia sú občas bezradní. Majú iné predstavy než ich dieťa, ktoré roz­mýšľa len nad tým, čo by kde vyparatilo. Nezastaví sa pred ničím, pre neho je všetko bezpečné. Nevie, že svojimi nezbedami často ohrozuje svoje zdravie, že môže zapríčiniť veľké škody. Koľko len strachu pritom naženie matke alebo otcovi!

Sme však takí dokonalí, aby sme od malého dieťaťa požadovali bezvýhradnú poslušnosť? Nemáme aj my svoje chyby a zvláštnosti? Ale áno, ani my nie sme vždy tí najvzornejší. Keby sme boli, žiadali by sme to od druhých, napríklad od svojho dieťaťa. Nebol by to určitý druh krutosti?

Dieťa nie je kópia

Výchovné metódy rodičov sú často inšpiro­vané vlastnými zážitkami z detstva. Chcú vycho­vávať svoje deti tak, ako ich vychovávali vlastní rodičia. Pozor! Dieťa nie je vašou kópiou! Má ná­rok na také zaobchádzanie, ktoré umožní naplno rozvinúť jeho nadanie.

Úzkostlivé matky, ktoré strhnú dieťa z každej jeho prieskumnej cesty, znemožnia mu vyskúšať si vlastnú silu, zabránia mu popasovať sa s prekáž­kami. Dieťa stráca odvahu a bojí sa. Veľmi prísni rodičia docielia podobný výsledok: dieťa ustavične obmedzujú, nervózne mu všetko vyčítajú, a aby mali od neho pokoj, zatvárajú ho do jeho vyhra­deného priestoru. Tým ho ochudobňujú o vlastnú vôľu a vlastné nápady. Z dieťaťa rastie ustráchaný, nepriebojný človek.

Takisto negatívne pôsobí priveľká ctižiadosť rodičov, ktorá nevie trpezlivo vyčkať jednu vývojovú etapu a už preskakuje do druhej. Domácnosť, kde sa hygiena a poriadok až sterilne dodržuje, stráca kúzlo rodinnej atmosféry. Dieťa trpí, keď za ním niekto neprestajne upratuje a ho napomína. Je nervózne, ľaká sa a nakoniec sa nedokáže samo ani len zahrať.

Nech to znie akokoľvek paradoxne, aj priveľké rozmaznávanie škodí. Pramení z chorobnej túžby rodičov, aby dieťa zostalo vždy také bezmocné, ako bábätko, celkom odkázané na ich prepiatu lás­ku. Chcú ho uchrániť pred všetkým nepríjemným a zlým. Je to vôbec možné? Sklamaniam sa nikto nevyhne. Možno prídu už čoskoro: mladší súrode­nec ho vytlačí zo stredu pozornosti, ktorej sa dosiaľ tešilo, v škôlke nebude nikto počúvať jeho rozkazy, všade narazí na ťažkosti a nakoniec ne­nájde k ľuďom skutočný vzťah. Rozmaznané dieťa má obzvlášť ťažkú úlohu, keď má dozrieť v celého človeka.

Rodičia, ktorí s láskou a porozumením vycho­vávajú svoje dieťa, iste skoro nájdu sami od seba správnu výchovnú metódu. Áno, dieťaťu treba čas­to prejavovať lásku. Hrať sa s ním, smiať sa, ba obdivovať aj jeho veľké pokroky. Ešte dôležitejšie je však rozpoznať, do akej miery! Kedy sa prestať smiať a kedy ukázať pevnú tvár.

Prvé prekážky

V druhom roku už nemôžeme dieťaťu všetko povoľovať. Na svojich objavných cestách spozná, že mnohé veci sú stabilné a nemožno s nimi na­kladať podľa ľubovôle. Pochopí, že hrana stoličky môže poraniť, že sneh je studený a platňa na spo­ráku horúca. Učí sa zo svojich chýb a podľa toho sa i správa.

Oveľa ťažšie sa dieťa podrobuje príkazom dospelých. Zrazu niečo nesmie — tým sa zmenila celá situácia. Kým bolo bábätko, matka splnila všetky jeho požiadavky. Odvtedy, čo stojí a behá na vlastných nohách, odvtedy, čo sa v ňom vyvíja pocit vlastnej moci a priam sa zadúša túžbou po zážitkoch a objavoch, odvtedy sa mama zmenila. Zakazuje, obmedzuje a dokonca aj trestá.

«Nechaj to!» — počuje dieťa stokrát za deň. A potom od neho žiadajú, aby robilo, čo sa mu ne­páči. Nečudo, keď sa proti tomu vzoprie. Avšak tu zase hrozí, že stratí matkinu láskavú náklonnosť. Čosi nezvyčajné vstúpilo do jeho života: musí sa rozhodovať medzi možnosťami, vyvolávajúcimi príjemné alebo nepríjemné zážitky. Tým sa dieťa ďalej rozvíja, stáva sa samostatnejším, učí sa znášať odriekanie a nevôľu, a tak sa pripravuje na neskoršie ťažšie rozhodnutia.

Zákazy sú potrebné

Ako sa dá dosiahnuť, aby dieťa postupne vrástlo do rodinného poriadku? Jeho priania mož­no potláčať aj tak, že mu bez slova vezmeme predmet, ktorý považujeme za nevhodný.

Najjednoduchšie je využiť prirodzený sklon dieťaťa k napodobňovaniu. Najlepší učiteľ je dobrý príklad. Na začiatku pomôže, keď matka vztiahne danú požiadavku na seba: «Sme špinaví, teraz sa musíme umyť.» Alebo: «Musíme byť teraz ticho, ocko spí.» A matka aj skutočne robí to, čo hovorí. Inou, jemnejšou formou zákazu je odvede­nie pozornosti od nežiadúceho predmetu. Namies­to ockovho zapaľovača, ktorý dieťa s chuťou cmúľa, dostane lyžicu. Takto obrátime jeho záu­jem iným smerom. Oveľa zreteľnejšou formou je pevné «Nie!» Vyjadruje jasný zákaz, a preto sa musí vždy dôsledne dodržať. Nesmie sa nikdy meniť, alebo žartovným «ty, ty!» zjemňovať.

Dieťa spočiatku nerozumie matkinmu prís­nemu «nie!», najmä keď ho počuje z druhého konca izby. Pokladá to za výzvu na súboj a čaká, kto vyhrá. Matka mu musí napomôcť zrozumiteľ­ným činom, napríklad zoberie svojmu maškrtníkovi z ruky pohár s marmeládou, bez ohľadu na slzy alebo krik. Nepripustí vyjednávanie. Dieťa si bude chcieť celkom iste overiť, ako ďaleko možno ísť, a hru zopakuje. Ak matka čo len jediný raz povolí, prehrala.

Dieťa vie dokonca využiť svoje víťazstvo. Prí­kazy formujú detskú dušu, ukazujú, ktorým sme­rom sa treba uberať. Bez nich by sa dieťa v spletitej džungli zákazov a dovolení nevyznalo.

Pre začiatok sa uspokojme len s nevyhnutnými príkazmi. Nevychovávajme naslepo poslúchajú­ceho otroka. Dieťa sa nemôže podriadiť vo všet­kom a naraz. To vyplýva z toho, že veľa vecí vidí a cíti ináč ako dospelí.

Trestať alebo netrestať?

Viete, že pre malé dieťa je trestom už matkina zachmúrená tvár? Alebo niekoľko hnevlivých slov? Ešte stále reaguje citlivo na všetky prejavy najbližších. Ešte stále nedokáže pochopiť, čo vlastne vyviedlo. Z jeho detského pohľadu je predsa všetko v najlepšom poriadku.

Máme dieťa biť?

Trest narúša dôveru dieťaťa a v jeho dušičke zanecháva bolestný zmätok. Práve v druhom roku, keď malé tvrdohlavé a temperamentné stvorenie je pre svoje okolie často na ťarchu, musia ro­dičia pozbierať všetku svoju schopnosť sebaovlá­dania. Skutočne, niekedy je to priam hrdinský čin: dieťa nás vie nazlostiť do krajnosti. Z nevysvetliteľ­ných príčin fňuká, alebo sa chová ako divoch.

Získame však niečo tým, keď všetku svoju ne­vôľu vybúrime na hlave malého «hriešnika»? Čo dosiahneme hrozbami, že ho strčíme do postele, že ho zatvoríme do tmavej pivnice, alebo že ho od­vlečú policajti? Strach nikdy nevytvára skutočný rešpekt. Keď sú deti vôbec schopné pochopiť trest, tak potom voľme taký, aby súvisel s jeho «previ­nením». Napríklad do polovice zjedenú čokoládu mu vezmeme a keď vrieska, postavíme ho do kúta, kde ho vzdor v pokoji prejde.

Chvíle nesúladu nesmú trvať dlho. Malý ne­zbedník takto vycíti, že rodičia ho majú stále radi, len na určité veci majú iný názor. Nie zo strachu, ale z náklonnosti voči nim sa postupne naučí podriaďovať ich vôli.

Ako treba zaobchádzať s malými tvrdohlav­cami, budeme ešte hovoriť. Čím väčšmi si dieťa bude uvedomovať svoju silu, tým bude tvrdohlavejšie. Rodičovské «nie», ktoré tak často počúva, začne nakoniec samo používať. Ale dovtedy uply­nie ešte veľa času.